Source: http://www.europarl.europa.eu/doceo/document/B-8-2014-0348_RO.html
Timestamp: 2019-09-15 20:37:09+00:00

Document:
Procedură : 2014/2805(DEA)
Stadii ale documentului : B8-0348/2014
depusă în conformitate cu articolul 105 alineatul (4) din Regulamentul de procedură
referitoare la Regulamentul delegat al Comisiei din 19 august 2014 de modificare a anexei III la Regulamentul (UE) nr. 978/2012 al Parlamentului European și al Consiliului de aplicare a unui sistem generalizat de preferințe tarifare C(2014)05833 – 2014/2805(DEA)
Rezoluția Parlamentului European referitoare la Regulamentul delegat al Comisiei din 19 august 2014 de modificare a anexei III la Regulamentul (UE) nr. 978/2012 al Parlamentului European și al Consiliului de aplicare a unui sistem generalizat de preferințe tarifare C(2014)05833 – 2014/2805(DEA)
– având în vedere Regulamentul (UE) nr. 978/2012 al Parlamentului European și al Consiliului din 25 octombrie 2012 de aplicare a unui sistem generalizat de preferințe tarifare și de abrogare a Regulamentului (CE) nr. 732/2008 al Consiliului(1), în special articolul 9 alineatul (b), anexa III și articolul 10 alineatul (4), prin care Comisia este împuternicită să adopte acte delegate pentru a elabora sau a modifica anexa III, cu scopul de a acorda unei țări solicitante regimul special de încurajare a dezvoltării durabile și a bunei guvernanțe, adăugând țara respectivă pe lista țărilor care beneficiază de SGP+;
– având în vedere Regulamentul delegat (C(2014)05833) al Comisiei din 19 august 2014 de modificare a anexei III la Regulamentul (UE) nr. 978/2012 al Parlamentului European și al Consiliului de aplicare a unui sistem generalizat de preferințe tarifare în ceea ce privește Republica Filipine,
– având în vedere Regulamentul (CE) nr. 1005/2008 al Consiliului din 29 septembrie 2008 de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat, de modificare a Regulamentelor (CEE) nr. 2847/93, (CE) nr. 1936/2001 și (CE) nr. 601/2004 și de abrogare a Regulamentelor (CE) nr. 1093/94 și (CE) nr. 1447/1999(2),
– având în vedere Rezoluția sa din 17 noiembrie 2011 referitoare la combaterea pescuitului ilegal, nedeclarat și nereglementat la nivel mondial(3),
– având în vedere Decizia Comisiei din 10 iunie 2014 de notificare a unei țări terțe (Republica Filipine) în privința căreia Comisia consideră că există posibilitatea de a fi identificată ca țară terță necooperantă în temeiul Regulamentului (CE) nr. 1005/2008 al Consiliului de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat(4),
– având în vedere rezoluțiile sale anterioare referitoare la Filipine, în special Rezoluția din 14 iunie 2012(5),
– având în vedere raportul CEACR- Comitetul de experți pentru aplicarea convențiilor și recomandărilor Biroului Internațional al Muncii (Raportul III din 2014, partea 1A privind Republica Filipine),
– având în vedere raportul doamnei Joy Ngozi Ezeilo, raportoare specială pentru traficul de persoane, în special femei și copii, raport prezentat Consiliului ONU pentru Drepturile Omului la 19 aprilie 2013,
– având în vedere articolul 105 alineatul (4) din Regulamentul său de procedură,
A. întrucât sistemul generalizat de preferințe constă într-un regim general și două regimuri speciale, inclusiv regimul special de încurajare a dezvoltării durabile și a bunei guvernanțe (SGP +) , în cadrul căruia nu se percep taxe pe importurile de la beneficiari pentru 66% din toate liniile tarifare ale UE;
B. întrucât, la 28 februarie 2014, Comisia a primit din partea Republicii Filipine o cerere de acordare a SGP+;
C. întrucât, în Rezoluția sa din 17 noiembrie 2011 referitoare la combaterea pescuitului ilegal, nedeclarat și nereglementat (pescuitul INN) se precizează clar că pescuitul INN periclitează sustenabilitatea stocurilor de pește; întrucât, în rezoluția respectivă se mai precizează că „conceptul de responsabilitate a statului de comercializare trebuie elaborat mai în detaliu, ca mijloc de închidere a piețelor pentru produsele care provin din pescuitul INN”;
D. întrucât la articolul 19 alineatul (1) litera (e) din Regulamentul SGP+ se prevăd obligațiile țărilor terțe de a pune în aplicare obiectivele organizațiilor regionale de pescuit, printre care se numără și combaterea pescuitului INN;
E. întrucât Comisia a publicat o decizie de notificare a unei țări terțe (Republica Filipine) în privința căreia Comisia consideră că există posibilitatea de a fi identificată ca țară terță necooperantă în temeiul Regulamentului (CE) nr. 1005/2008 al Consiliului de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat, prin care Republica Filipine a fost vizată ca având riscul de a fi identificată ca țară terță necooperantă în combaterea pescuitului ilegal (INN), în conformitate cu articolul 32 din Regulamentul (CE) nr. 1005/2008, prin care a emis un cartonaș galben și a lansat o procedură privind INN, în cadrul căreia Republicii Filipine i s-a pus la dispoziție un interval de timp rezonabil pentru a răspunde notificării și pentru a remedia situația;
F. întrucât UE nu are competența de a autoriza accesul preferențial pe piața europeană pentru produsele de pescărie provenind din Filipine fără a asigura o garanție referitoare la proveniența lor legală; întrucât este esențial să se insiste pe necesitatea absolută a coerenței și credibilității politicilor europene pentru a preveni discriminarea și concurența neloială pentru pescarii europeni și pentru a proteja consumatorii europeni,
1. formulează obiecțiuni la Regulamentul delegat (C(2014)05833) al Comisiei din 19 august 2014 de modificare a anexei III la Regulamentul (UE) nr. 978/2012 al Parlamentului European și al Consiliului de aplicare a unui sistem generalizat de preferințe tarifare în ceea ce privește Republica Filipine, conform articolului 36 alineatul (5) din Regulamentul nr. 978/2012;
2. subliniază contradicția dintre poziția Comisiei, care menționează în raportul său privind evaluarea aplicării SGP+ pentru Republica Filipine că „s-au realizat progrese semnificative .. în materie de protecție a femeilor” și observația din raportul din 19 aprilie 2013 al raportoarei speciale pentru traficul de persoane, în special femei și copii, realizat în urma misiunii sale în Filipine (A/HRC/23/48Add.3), potrivit căreia „traficul de persoane, în principal de femei și copii, pentru exploatarea în muncă proliferează în diverse sectoare, inclusiv în agricultură, construcții, pescuit, industriile producătoare și servicii”;
3. solicită ca statutul SGP+ să nu fie acordat înainte ca Comisia să își revoce notificarea trimisă Republicii Filipine privind posibilitatea ca această țară să fie identificată ca țară terță necooperantă în combaterea pescuitului INN;
4. reamintește faptul că nu se opune viitoarelor cereri din partea Republicii Filipine pentru obținerea statutului SGP+ sau acordării acestui statut de către UE într-o etapă ulterioară;
5. își confirmă poziția luată ca urmare a rezoluției sale din 17 noiembrie 2011, în sensul că conceptul de responsabilitate a statului de comercializare trebuie elaborat mai în detaliu, ca mijloc de închidere a piețelor pentru produsele care provin din pescuitul INN; subliniază că ar fi contradictoriu să se acorde unei țări acces SGP+ pentru produsele sale, în special pentru produsele pescărești, atât timp cât această țară face obiectul unei proceduri privind INN din partea Comisiei;
6. încredințează Președintelui sarcina de a transmite prezenta rezoluție Comisiei, Consiliului, Comisiei pentru pescuit și guvernelor și parlamentelor statelor membre și de a-i notifica faptul că regulamentul delegat nu poate intra în vigoare.
Texte adoptate, P7_TA(2011)0516
Texte adoptate, P7_TA(2012)0264

References: articolul 105
 articolul 9
 articolul 10
 articolul 105
 articolul 19
 articolul 32